เปิดรีวิวประจำสัปดาห์นี้ ด้วยชาบูชั้นกลางๆ

สวัสดีเพื่อนๆชาววงในกันอีกครั้งกับผม Pednoii AhHa กับรีวิวร้านอาหารในกรุงเทพมหานคร รีวิวแรกในวันนี้ผมจะมานำเสนอร้านชาบูที่มีสาขาเยอะไม่แพ้ชาบูนางใน และราคาที่ถูกกว่ากันมากๆ นั่นก็คือ “ชาบู อินดี้” สาขาสำเพ็งสองนั่นเอง ผมขอออกตัวก่อนเลยว่า ผมยังไม่เคยไปชาบูอินดี้ที่สาขาอื่นเลย จึงบอกไม่ได้ว่าแต่ละสาขาหรือสาขาไหนอร่อยที่สุด ดังนั้นรีวิวนี้จะไม่มีการเปรียบเทียบรสชาติกับที่ไหนๆ แต่จะเป็น Feeling ส่วนตัวล้วนๆครับ

มาเข้าเรื่องของเรากันดีกว่า ชาบูนี้ตั้งอยู่ในโซนตลาดน้ำสำเพ็ง 2 เส้นถนนกัลปพฤกษ์ ที่จอดรถมีให้เพื่อนๆจอดได้ตามใจชอบไม่ว่าจะเป็นที่จอดรถ หรือจะเป็นตามทางเท้า เพราะว่าสำเพ็งสองเพิ่งเปิดทำการมา 1 ปีกว่าๆแล้ว แต่คนยังน้อย และร้านค้าที่มาเปิดก็น้อยมาก ส่วนเส้นทางการเข้ามาสามารถเข้ามาได้หลายเส้นทางมาก ไม่ว่าจะเป็นทางเส้นเอกชัย 76 หรือว่าเส้นถนนกัลปพฤกษ์ก็ดีครับ ส่วนที่ตั้งร้านนั้น ให้สังเกตหาน้ำพุมังกรสีทอง ให้มองตรงไปด้านหน้า จะเห็นร้านที่มีป้ายสีดำๆกลมๆที่เขียนว่าชาบูอินดี้ หรือหาร้านที่มีกัปตันอเมริกาตั้งอยู่หน้าร้านเลย เมื่อผมมองเข้าไปในร้านจะพบว่าลูกค้ามาทานเยอะมากเต็มแทบทุกโต๊ะ (โดยส่วนตัวผมมองว่าราคาถูกและเป็นห้องแอร์ รวมทั้งไม่มีชาบูเจ้าอื่นมาตั้งที่นี่ด้วย จึงทำให้ที่นี่คนเยอะนั่นเอง) และราคาบุฟเฟ่สุด Exclusive นั้นเพียง 259 บาทต่อหัวเท่านั้นและไม่จำกัดเวลา(ไม่รวมเครื่องดื่มและเมนูพิเศษอื่นๆ เช่น ไข่ กุ้ง หอยแมงภู่ และชีส) เมื่อเราเข้ามานั่งที่โต๊ะแล้ว ทางร้านจะเสิร์ฟชุดพิเศษ(ให้ฟรีอยู่แล้ว) มาทานก่อน ซึ่งถ้ามากัน 2 คนอาจจะถึงตายได้เพราะเยอะมาก และมีพวกเมนูพิเศษซึ่งทางร้านจะให้ชิมก่อนสั่งเพิ่มนั่นเอง แต่ไม่มีชีสให้นะครับ นอกจากนี้ยังมีโปรโมชั่นช่วงวันพุธจะลด 5% เมื่อกด like & share 

หลังจากที่เราทานชุดพิเศษประจำร้านไปแล้ว เราสามารถสั่งเพิ่มโดยการเขียนลงบนกระดาษว่าต้องการจะทานอะไรและส่งให้พนักงาน ซึ่งต้องทำใจนิดนึงว่าพนักงานเป็นพม่าและยังพูดไม่ค่อยชัด แถมบางทีก็เอาแต่ใจ อยากจะรับหรือจะเดินตัดหน้าไปเฉยๆไม่รับออเดอร์ ผมก็เจอมาแล้ว -0- ยิ่งตอนที่คนเต็มร้าน ขอสั่งอะไรจะไม่ได้ตามที่สั่งเลยครับ 

อย่างแรกที่ผมจะพูดถึงคือน้ำซุปของทางร้าน รสชาติถือว่าเฉยๆ ไม่ค่อยมีความหวานของกระดูกหมูเลย และถ้าพูดถึงการปรุงรสชาติแล้ว แทบจะเหมือนน้ำเปล่าๆ ซึ่งต้องมาใส่ผักหรือเนื้อสัตว์ลงไปถึงจะหวานขึ้นครับ 

ในเรื่องของเนื้อสัตว์นั้น ตัวสันคอหมูสไลด์ถือว่าทำมาได้ค่อนข้างดี แต่ว่าจานแรกๆที่มาเสิร์ฟเหมือนเอามาทิ้งไว้ข้างนอกแล้วสักพัก เนื้อเลยดูไม่ค่อยสดสักเท่าไร ต้องเป็นจานหลังๆที่สั่งมาแล้ว เนื้อจะชิ้นใหญ่และอร่อยกว่า ส่วนเนื้อวัวหมักสำหรับชาบูที่ราคาไม่แพงมาก ผมก็ไม่แนะนำสักเท่าไร เนื่องจากว่าหมักไม่ทั่ว บางชิ้นก็เหนียวมากจนเคี้ยวไม่ได้ หรือว่าบางชิ้นก็เละยิ่งกว่าหมูหมักที่อยู่ในราดหน้าซะอีก และสันนอกหมูผมไม่ได้สั่ง เนื่องจากคาดการณ์ว่าเนื้อจะเหนียวและแห้ง ปลาแซลมอนจะเป็นส่วนท้อง แต่มีความคาวอย่างที่สุดและรสชาติไม่อร่อยเลย ซึ่งปกติแล้วส่วนท้องถึงเอามาต้มจะอร่อยกว่าเนื้อส่วนอื่นๆของแซลมอนซะอีก ผมคิดว่าเนื้อแซลมอนคงไม่สด เรื่องกุ้งๆความสดและขนาดตัวนั้นกินขาด ถ้ามีโอกาสก็สั่งเพิ่มนะครับ คุ้มมาก และหอยแมงภู่นิวซีแลนด์ตัวโตๆรสชาติก็ไม่เลวทีเดียว ส่วนเมนูที่อยากแนะนำอีกก็มีเบคอนที่ใช้เบคอนค่อนข้างดีแต่มันเยอะไปหน่อย(เกือบ 90%) และที่ไม่แนะนำอย่างยิ่งคือปลาหมึก เพราะคาวและเป็นปลาหมึกตัวเล็กๆ และเมนูไฮไลท์ที่ลืมพูดไม่ได้นั่นก็คือ ปลาหมึกกรอบที่กรอบไปสักหน่อย พอมาต้มแล้วรสชาติเฉยๆมาก 

หลังจากเรื่องเนื้อๆไปแล้ว เรื่องผักๆทางร้านก็ใช้ของค่อนข้างใหม่เลยทีเดียว จะมีที่ผมสงสัยและแปลกใจคือ ผักบุ้งร้านนี้มีแต่ “ก้าน” คือตัวใบโดนตัดไป ผมคิดว่าถ้าพนักงานไม่เก็บไปกินเอง ใบก็คงไหม้หรือไม่สวย

นอกจากเนื้อและผัก ยังมีลูกชิ้นหรือของต้มๆอื่นๆที่ไม่พูดถึงไม่ได้ คือชีสบอล(หรือหลายๆร้านอาจจะเขียนว่าเปาชีส) ปลาม้วนไข่เค็ม ส่วนเกี๊ยวกุ้งก็มีแต่ผมไม่ได้สั่ง(มองไม่เห็นว่ามีในกระดาษ) 
หมดของหลักแล้ว ของเสริมอย่างแรกที่ลืมพูดไม่ได้คือน้ำจิ้ม ทางร้านจะมีน้ำจิ้มสุกี้และพริกกระเทียมที่คลุกมาให้เรียบร้อยแล้ว ซึ่งถ้าจิ้มพริกกระเทียมเฉยๆก็ใช้ได้เลยทีเดียว ส่วนน้ำจิ้มสุกี้ถ้าไม่เติมเพิ่มก็จะรู้สึกจืดและเฉยๆมาก 

และของหวานปิดท้ายที่ทางร้านให้ตักได้ตามใจชอบคือไอศกรีมของ i fresh ที่รสชาติอร่อยแถมตักง่ายปั้นเป็นลูกๆสวยๆได้ง่าย รสชาติที่โดนใจผมก็คือ ชาไทย ส่วนรสกะทิทำมาได้โอเครแต่เรื่องรสชาติยังสู้ไผ่ทองไม่ได้ครับ

สรุปการรีวิวร้านแรกประจำสัปดาห์นี้ก็ทำให้ผมรู้สึกแย่ได้เช่นกัน บริการที่สุดเอาแต่ใจในช่วงเข้าร้านใหม่ๆ และอาหารหลักถือว่าทำมาไม่ดีเท่าไร หรือแม้กระทั่งสั่งอาหารเพิ่มแล้วมาไม่ครบและหายสาบสูญไปอีก แต่ด้วยรสชาติไอติมที่มาเพิ่มดาวให้ ผมจึงขอให้ร้านนี้เพียง 2 ดาว สำหรับช่วงนี้ผมยังไม่แนะนำให้ไปทานในช่วงนี้ เพราะการบริหารจัดการร้านยังไม่ดีเท่าที่ควร รวมถึงราคาน้ำดื่มที่บวกเพิ่มค่อนข้างหนักใจ ผมหวังว่าอนาคตทางร้านนี้จะปรับปรุงให้เรียบร้อยโดยเร็ว เพราะผมมั่นใจว่าสำเพ็งสองคนจะเริ่มคึกคักขึ้นเรื่อยๆและร้านชาบูที่จะมาเปิดแข่งจะบริการและรสชาติอาหารที่ดีกว่านี้อีกครับ